PETARA, BUNSU PETARA, ANTU
Tusun Ke-64   KUASA MISTIK BUNSU PETARA      KITAI betemu baru minggu tu lalu ngarapka kita semua udah ngelala  lalau nemu bida  tiga raban ‘supernatural being’ nya. Taja pia, gelema sereta misteri ‘alam ghaib’ endang enda ulih dipansik enggau silik 100 pesen: lalu tetap nyadi misteri.  Taja pia, utai ti bendar iya nya, bepelasarka  penemu  litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Bunsu Petara (Dewa, Diety)  (3) Kuasa mistik Antu (Sitan,  Jin, Iblis). Nitihka Bup Kudus/Alkitab,  Petara (God Almighty) ti seiku aja nya disebut mensia dunya nitihka tempat, bansa, jaku baka: Tuhan, Tuhan Yang Maha Esa, Jehovah, Lord, Heavenly Father, Heavenly King, Super Being, Jubata, Shen enggau ti bukai. Pia mega nama ‘supernatural being’ Lucifer ti disebut Raja Sitan, Satan, Ular Tua, Naga enggau ti bukai. Nya ambi ke chunto enggau banding laban Bunsu Petara kitai Iban mega ngembuan mayuh nama. Nya alai uji kita naka ulih mansik sapa ‘supernatural being’ Orang Panggau Libau enggau Gelong. ORANG PANGAU LIBAU & GELUNG Nitihka pansik litericha, sida nya ngembuan mayuh nama tauka ensumbar baka tu: Si Gundi Apai Keling. Gemuring Gading Panas Kuning Baka Perenching Nyang Mandang, Gila Gundi Sepit Api Bejari Ragang-ragang, Chanl Chelawang BelelangNgelilit Tisi Langit Besabung Gelang. Laing Indai Keling. Simba, Pinggai Besai Retas Seribu, Chapak Burak Penghulu Antu, Endu Semanjar Matahari, Dayang Kererang Bintang Dani. Keling. Keling Gerasi Nading Bujang Berani Kempang, Keling Aji Berani Tau Serang, Kiyai Anyai Sarat Sakai Pemanggai Lintang, Datu Au Pemadu Nama Orang, Patinggi Nawi Bebini Rangka Tunang. Ngena chara mistik Keling ngaga kaul enggau mayuh bansa Bunsu Petara ti bukai baka semua Bunsu Antu jelu, ikan, indu utai enggau semua utai tumbuh di dunya ‘supernatural being’ (alam ghaib). Kelimpah ari nya, Keling mega dipelaba kala bekaul mistik lalu jadi melaki bini enggau mensia dunya tang nadai eviden ti nyengala sengenda: agi misteri. Maya iya pansut ba dunya mensia Keling suah bebali nyadi ular Belalang.   Kelinah Indai Abang. Menyadi indu keling ke diberi nama Endu Dara Kelinah. Indai Abang ngembuan kuasa mistik/ajih ngidupka mensia ti luput, balat bakal tauka mati. Sekeda bujang berani Iban ti kala diidupka Kelinah iya nya: Linggir “Mali Lebu” lebuh ti luput ditimbak bedil sida Iban Balau di Nanga Maludam; Temenggong Tami “Rentap” ti mati belah wi maya ti besaruk rejang sangkuh enggau Pengiran Kesuma di Batang Tawang, Kalimantan.   Menyadi Keling ti bukai iya nya: (1) Endu Rikuk Papan Pelangka – jadi enggau Tutong. (2) Endu Sepantang Mayang Mara. Keling mega bisi menyadi lelaki ti mati lulus ti benama Kemping Padi. Dalam jerita tuai Iban suah disebut kitai Iban Keling Sebayan, Ampa Jawa  Setangga Tali, Bujang Sempiang Padi, Ampang Jawa, Empiang Aling, Raung Nirau, Selanggai Kempat Tiang. Lebuh ti mansutka diri ke dunya mensia iya suah tama ‘ngerasuk’ tubuh ular Tedung Sinu Ngenang. Ari pemendar (izin) Petara (God Almighty), raban Bunsu Petara (Dewa) tu mega kala jadi melaki bini chara mistik enggau mensia dunya (Pok – indai Balang “Balai Nyabong”) laban bisi kebuah ti misteri lalu semina Iya aja nemu.        Laja. Anak Sinja seduai Ensing Gima @ Sang Gima. Kedua bali nama disebut orang: Laja Lau Moa Penyapu Leka Balang Berang, Laja Sigat Serangkap Panau Jarang, Laja Batik Kelandik Kaban Dayang, Laja Lingga Tinggi Burang Merabung Kajang. Bini laja benama Lulong kedua bali nama iya nya; Lulong Tebuk Tangkung Burung Kenyalang. Laja bisi dua iku menyadi indu ti benama Endu Dara Lantan Sekumbang seduai Iyak Setikal Bidang. Lebuh pansut ke dunya mensia Laja kekadang tama ‘ngerasuk’ ular Kendawang. Sempurai “Bungai Nuing”. Kedua bali nama disebut orang: Sempurai Munti Gerai Lancham Disimbang, Patu Buluh Antu Lanting, Tekejang, Bungai Nuing Manuk Biring Disabung Mali Lenyang. Sempurai asal iya endang anak Antu Gerasi ti benama Nising @ Beduru. Kedua bali nama disebut orang Junan Beketan Tujuh Tunggal Tujuh Jengkal Ruang Belakang, Antu Kara Berua Tanam Tunsang. Sempurai diiru Manuk Sabung Sengalang Burong ti benama Si Ganti @ Sentebai ti bensumbar Ngingit Lemai Terebai Ari Dilah Matai Tuai Manang ti jadi enggau Nawin. Tegal ti purih  Antu Gerasi, nya mih gamal selangkuh tubuh Sempurai endang besai, tinggi, kering sereta besingkul buah isi. Mata iya kuring baka mata ular ‘serpent eyes’, chura kulit iya kuning choklat sebaka enggau chura kulit bansa Iban, bansa Dayak. Iya mega lengkar, mangah, kih, temil sereta rangkai jaku. Sempurai bebini jadi enggau menyadi Tutong ti benama Endu Selinggir Matahari. Kedua bali nama iya Endu Patri Rambu Benang adi Bulan Menyimbang ari Gelong. Iya mega jadi enggau menyadi Kumang seduai Tutong ti benama Indai Mendung Kupak Kundung Punggang Tembawang kedua bali nama Sebalu Indai Kampung. Maya ti pansut ke dunya mensia Sempurai kekadang tama tubuh ular Kendawang tauka Belalang. Sempurai mega mayuh ninggalka tanda di dunya mensia: batu pantap Bungai Nuing di Batang Ai, Baju Kirai Bungai Nuing enggay iya ti bukai.                    Pungga. Anak Senteba ti bensumbar Sega Sedepa Kena Ngeringka Leka Balang. Kedua bali nama Pungga iya nya Pungga Aka Sebila Daun Sabang, Bujang Puntang Medang. Kumang (Orang Gelong). Anak Sinjong seduai Bedang. Iya bisi tujuh bali nama: Jawai, Inya, Lenta, Kumbau, Sudan enggau Puyu. Kumang ngembuan kuasa mistik ‘ajih’ sebaka enggau laki iya Keling lalu nulung mayuh Tuai Kayau tauka bujang berani Iban baka: OKP Dana “Bayang”, Ngumbang “Berauh Langit” enggau ti bukai. Kumang selalu ngayan kediri ba mensia dunya nyentuk ke maya hari diatu 2016 sekali ke dalam mimpi tauka maya mensia kena ‘rasuk’ Bunsu Petara. Iya  agi ngemataka sekeda kitai Iban ti agi megai pengarap asal @ agama Adat sereta agi arapka Orang Panggau enggau Gelong. Kumang mayuh ninggalka tanda/kelai di dunya mensia: Tempalai Kumang, Telaga @ Pemandi Kumang (Kapit). Kekadang maya ti ngaga kaul enggau mensia dunya Kumang suah bebali nyadi ular Tedung Bulan.        Tutong menyadi Kumang. Anak Sinjong seduai Bedang. Bedang bensumbar  Bujang Sebalu Ngenang, Batu Anggung Beruntung Mali Balang. Keduabali nama Tutong iya nya Tutong Ulup Demong Bujang Lemandau Gendang, Lemandau Kesindau Lama Bujang. Ngelai. Kedua bali nama disebut orang: Pau Tunggul Nugu Tumbang, Ngelai Tuai Orang Meligai Pungga Pungkang. Dalam cherita lama Iban dalam kategori novel klasik sekeda Orang Panggau Libau enggau Gelong tu nyadi karekter (watak) lalu ditengkebang penulis nyadi cherita kreatif lalu mayuh nama bukai dalam cherita nya baka: Renggan, Kumpang Pali, Apai Balang Seribu,  Apai Nawang Gundai,  Apai Jangkam Bulan, Apai Sali, Apai Seumang-Umang, Juing Anting, Balu Juntan, Lua Limban, Entak Tagan @ Pandak Segatak, Apai Makam, Apai Migu, Lemambang Sampang Gading. Taja pia, cherita kreatif tengkebang baka nya enda ulih nyadi eviden ‘bukti’  pasal kaul Bunsu Petara enggau bansa Iban. Naka ke diatu  Orang Panggau ti agi betemu enggau kitai Iban ngena mistik tauka dalam mimpi iya nya: Keling, Kumang seduai Lulong, Sempurai “Bungai Nuing.” Sekali agi nya mih eviden (bukti) ti nunjukka sida tiga tu endang seraban ari Bunsu Petara (Dewa, Deity) ti sama kategori tauka tikas enggau god, godess, dewa, diety bansa bukai di dunya tu.                  Sema enti agi bisi kitai Iban ti kala betemu enggau sida ti bukai, anang sanggu ngiga aku  ngena  HP: 01114019115 / 0138475146. Nya tau kena kitai Iban nguatka agi eviden dalam pansik Dunya Misteri Petara. Pia mega pemacha tau ngirumka cherita sereta gambar pasal kuasa ‘alam ghaib’ nya ngagai Inbox FB aku. Terima kasih mega ngagai kita ti udah ngirum informasyen, tanya tauka gambar. 
See author's posts
